OSP เด้ง5% ทุบสถิติ”ออลไทม์ไฮ” ตั้งเป้ารายได้ปีนี้โต 5% เล็งเปิดตัวผลิตภัณฑ์ใหม่ต่อเนื่อง
 OSP เด้ง5% ทุบสถิติ"ออลไทม์ไฮ" ตั้งเป้ารายได้ปีนี้โต 5% เล็งเปิดตัวผลิตภัณฑ์ใหม่ต่อเนื่อง โดย ณ เวลา 15.41 น. ราคาอยู่ที่ 34.75 บาท บวก 1.75 บาท หรือ 5.30% สูงสุดที่ 34.75 บาท ต่ำสุดที่ 32.75 บาท ด้วยมูลค่าซื้อขาย 463.35 ล้านบาท
4 มิ.ย. 2562

ผู้สื่อข่าวรายงานว่า ราคาหุ้น บริษัท โอสถสภา จำกัด (มหาชน) หรือ OSP ล่าสุด ณ เวลา 15.41 น. อยู่ที่ 34.75 บาท บวก 1.75 บาท หรือ 5.30% สูงสุดที่ 34.75 บาท ต่ำสุดที่ 32.75 บาท ด้วยมูลค่าซื้อขาย 463.35 ล้านบาท

ทั้งนี้ ราคาหุ้น OSP ปรับตัวขึ้นสูงสุดในนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 17 ต.ค.2561
นางพรธิดา บุญสา กรรมการบริหารและรองกรรมการผู้จัดการสายการเงิน OSP เปิดเผยว่า บริษัทตั้งเป้ารายได้ปีนี้เติบโตไม่ต่ำกว่า 5% โดยเป็นผลมาจากการเติบโตในทุก ๆ กลุ่มธุรกิจ และบริษัทวางแผนที่จะเปิดตัว 2-4 ผลิตภัณฑ์เครื่องดื่มใหม่ โดยเน้นที่กลุ่มผลิตภัณฑ์เครื่องดื่มที่มีการเติมส่วนผสมเพื่อให้ได้คุณสมบัติเฉพาะ และของใช้ส่วนบุคคลที่ยังคงมีกำลังซื้อในประเทศอย่างต่อเนื่อง ขณะที่ยอดขายจากต่างประเทศโดยเฉพาะเมียนมาและเวียดนาม ผลิตภัณฑ์เครื่องดื่มยังมียอดขายเพิ่มขึ้นต่อเนื่อง
ทั้งนี้ โรงงานหลอมแก้วใหม่ที่นิคมอุตสาหกรรมโรจนะ สามารถผลิตขวดแก้วที่บางและมีน้ำหนักเบา เอื้อต่อการบริหารจัดการต้นทุน โดยจะเปิดดำเนินการในช่วงไตรมาส 4/62 ส่วนโรงงานผลิตเครื่องดื่มในนิคมอุตสาหกรรมติละวา เมียนมา คาดจะแล้วเสร็จในไตรมาส 4/62 ด้วยเช่นกัน
ขณะเดียวกัน มีโอกาสที่บริษัทจะนำผลิตภัณฑ์ประเภทเครื่องดื่มให้พลังงานไปขายที่อังกฤษ หลังจากที่ก่อนหน้านี้ได้เข้าลงทุนในบริษัท Basecamp Brews Limited ซึ่งเป็นผู้ผลิตผลิตภัณฑ์เครื่องดื่มให้พลังงาน แม้ว่าขนาดของบริษัทยังไม่ใหญ่มากในปัจจุบันแต่ถือเป็นสตาร์ทอัพที่มีโอกาสในการเติบโตสูง